王之道
和王觉民梅花诗
梅花似是东君客，漏洩春风犯寒坼。
冰肌玉骨照双泉，应为孤根借泉脉。
先生狂得次公醒，诗思蔼蔼飘晴云。
为怜老拙有旧分，俾预胜赏沾清芬。
我时被酒酒实透，香扑鼻端曾一嗅。
别来飞雪往未能，想见精神愈高瘦。
西湖处士真诗仙，东坡老人所推先。
岂知此花自奇绝，神助妙语相争妍。
浪言投李报琼玖，牛后何如作鸡口。
我今无物报投琼，木李虽轻聊藉手。
先生标致良可人，此诗不减花娉婷。
相当欹枕初得句，夜兴冠坐如惊霆。
愿君追作淮夷雅，换取公卿重文价。
嗟予衰矣不复论，但欲高门容驷马。